《次韵和裴库部喜雪歌》
宋代·刘攽

四时平分气升降，当冬宜藏反宣畅。玄冥羸孱失其职，骤弛威权避威仰。

由来万事可尽料，一夕同云迷下上。始疑群灵久猜阻，勿尔觉悟欢相访。

周宣商汤号明主，圭璧垂尽虚卣鬯。岂如圣神备参两，精意潜发天垂贶。

朔风萧条严莫犯，四野皓白光弥望。乾施无方意必均，阴杀夸多力尤壮。

松篁得意忍枯槁，鹰隼乘时戾宽旷。层楼眺远复褰帘，密室就煖仍施幛。

舞投墙隙到中堂，响拂纸疏喧北向。樵林无声自斤斧，野渡争趋急船舫。

富觞屡举极欢呼，贫屦践行赧嘲让。谁令小邑尽华屋，不觉南山失青嶂。

月临静夜绝氛埃，涛起风江深荡漾。豫期晴和当劝耕，径入园林稍挟杖。

宿酲未解鸡三号，照梁辉焕晨光亮。裴侯清通思豪绝，郢曲不比巴人唱。

老均茵凭游益欢，閒藉杯酒神俱王。明年三农饱牟麦，病民自可逃无状。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。